《失题 其一》
清代·盛昱

欲遣天骄识汉官，词臣仗节亦登坛。颇闻塞上收千落，已信军中有一韩。

从古河源归部下，同时人望惜朝端。圣明恩德遐方被，莫便氐羌一例看。

作者简介：（1850—1899）宗室，镶黄旗人，字伯熙。光绪二年进士。授编修。累迁国子监祭酒。精经史舆地及清代掌故，与缪荃孙、沈曾植称谈故三友。有《郁华阁遗集》、《意园文略》、《雪履寻碑录》。